Sacrosancte ecclesie Sancti Vincentii martiris que est infra muros Matisconensis civitatis. Ego Durannus et uxor mea Adeleldis donamus mansum unum qui est situs in pago Matisconensi, in agro Salorniacensi, in villa Exartis. Terminatur a mane et a medio die vias publicas, a sero et circio terra Sancti Vincentii. Infra istas terminationes hunc mansum Sancto Vincentio concedimus eo pacto ut quamdiu vixerimus teneamus et possideamus, et in festivitate Sancti Vincentii investitura VI denarios persolvamus. Quod si quis ei abstulerit anatema sit.